Som forberedelse til Baselkonsilet innkalte erkebiskop Johann II til provinssynode i Salzburg i 1431. I tillegg til kampen mot hussittene gjaldt synodens krav utnevnelse av visitatorer. De skulle ta tak i problemene med at det mange steder var oppstått et slags klerikalt proletariat, de skulle tilse at minstalder på 18 år for full tilhørighet i et ordenssamfunn ble holdt, og de skulle bekjempe misbruk som akkumulering av embeder under én geistlig, konkubinat, simoni, åger, drukkenskap, voldsforbrytelser og pengespill. Kravet om at geistlige ikke kan underordnes en hemmelig domstol (feme) ble også reist.